Vonir standa til þess að WOW air ljúki fjármögnun í dag eða á allra næstu dögum . Icelandair glímir við erfiðan grunnrekstur og íþyngjandi fjárhagsskilyrði í lánasamningum . Útlit er fyrir áframhaldandi krefjandi aðstæður . Skúli Mogensen , eigandi og forstjóri WOW air , og aðrir þeir sem hafa tekið þátt í fjárfestakynningum félagsins , eru vongóðir um að fjármögnun félagsins muni ganga eftir , en tilboðsbók fyrir fjárfesta , til að taka þátt í fjármögnuninni , mun loka í dag samkvæmt áætlunum . Bókin var opnuð á miðvikudag . Á undanförnum vikum hefur félagið verið kynnt fyrir fjárfestum – íslenskum lífeyrissjóðum og bönkum þar á meðal – og vonast er til þess að fjárfestar bíti á agnið , og komi fram með sex til tólf milljarða króna til að bjarga félaginu . Líklegt þykir að WOW nái því markmiði með fjármagni frá erlendum fjárfestum , sem munu þó vera með belti og axlabönd í viðskiptunum . Litlar sem engar líkur eru á því að íslenskir lífeyrissjóðir kaupi . Staðan hjá hinu stóra íslenska flugfélaginu , Icelandair , er ekki síður varhugaverð . Þrátt fyrir sterka fjárhagsstöðu er félagið í miklum vandræðum með sinn grunnrekstur og versnandi grunnafkoma hefur þegar leitt til þess að Icelandair mun brjóta lánaskilmála .